b'\n_START_ARTICLE_\nUuno Turhapuron muisti palailee p\xc3\xa4tkitt\xc3\xa4in\n_START_SECTION_\nJuoni\n_START_PARAGRAPH_\nKun Uunon muisti palailee p\xc3\xa4tkitt\xc3\xa4in, siit\xc3\xa4 seuraa tunnetusti harmia, kunnes h\xc3\xa4n kajahtaa taas ja pit\xc3\xa4\xc3\xa4 itse\xc3\xa4\xc3\xa4n \xc3\xa4itin\xc3\xa4, joka odottaa lasta. Kuitenkin kaiken myllerryksen keskell\xc3\xa4 itse Turhapuron ansiosta suunnitellaan uutta Tuntematon sotilas -elokuvan toista osaa, kun ven\xc3\xa4l\xc3\xa4inen kauppavaltuuskunta saapuu Helsinkiin.\n_START_SECTION_\nMuuta tietoa\n_START_PARAGRAPH_\nElokuva on jatkoa elokuvalle Uuno Turhapuro menett\xc3\xa4\xc3\xa4 muistinsa (1982). Elokuva loppuu siihen, kun Uuno juoksee Moskovaan matkalla olevan junan per\xc3\xa4\xc3\xa4n, mik\xc3\xa4 mit\xc3\xa4 luultavimmin parodioi Loirin debyyttifilmi\xc3\xa4 Pojat (1962). Elokuvan loppuun Spede sijoitti vitsiksi tarkoitetun mainoksen, jonka mukaan sarjan seuraava elokuva tulisi olemaan Uuno Turhapuro \xe2\x80\x93 Leningradin lemmikki. T\xc3\xa4m\xc3\xa4n nimist\xc3\xa4 elokuvaa ei kuitenkaan koskaan tullut.\n_START_SECTION_\nArvioita\n_START_PARAGRAPH_\nHelsingin Sanomien kriitikon Helena Yl\xc3\xa4sen mielest\xc3\xa4 Uuno Turhapuron muisti palailee p\xc3\xa4tkitt\xc3\xa4in ei ollut samaa tasoa kuin sen edelt\xc3\xa4j\xc3\xa4: "T\xc3\xa4m\xc3\xa4 on Turhapuro-sarjan v\xc3\xa4lit\xc3\xb6it\xc3\xa4, niit\xc3\xa4 joissa Uunon hahmo ei kehity ja hauskanpidossa on rutiinin tuntua. \xe2\x80\x93 \xe2\x80\x93 \xe2\x80\x93 T\xc3\xa4m\xc3\xa4n uuden filmin puute on, ett\xc3\xa4 se hajaantuu niin moniaalle. \xe2\x80\x93 \xe2\x80\x93 \xe2\x80\x93 Uuno on miltei sivuhenkil\xc3\xb6 omassa elokuvassaan. Se on suuri virhe, sill\xc3\xa4 yksik\xc3\xa4\xc3\xa4n toinen t\xc3\xa4m\xc3\xa4n komedian henkil\xc3\xb6ist\xc3\xa4 ei ole samanlainen, perushahmoltaan suorastaan nerokas hahmo. Uunon rinnalla ovat pelkki\xc3\xa4 avustajia niin \'normaali\' vaimo, roopeankkamainen appiukko kuin tupuna ja hupuna kiit\xc3\xa4v\xc3\xa4t Spede ja Simo."_NEWLINE_Monet kriitikot olivat alkaneet pit\xc3\xa4\xc3\xa4 Uunon hahmoa kiinnostavampana kuin itse elokuvia. Esimerkiksi Tiedonantajan Velipekka Makkonen kirjoitti: "Ajatus n\xc3\xa4ytt\xc3\xa4\xc3\xa4 suomalaisen miehen ja naisen rooliasenteita Uuno Turhapuron kaltaisen hahmon kautta ei ole huono, mutta huonoa ja vastuutonta, yleis\xc3\xb6n todellista aliarvioimista ja pilkkaamista on kyvytt\xc3\xb6myys n\xc3\xa4hd\xc3\xa4 Uunon kaltaisen hahmon todellisia ulottuvuuksia ja mahdollisuuksia, niin ilmaisun kuin komiikan alueella. Elokuvat tehd\xc3\xa4\xc3\xa4n huolimattomasti niin teknisesti kuin ilmaisullisesti, j\xc3\xa4lki on uskomattoman krouvia eik\xc3\xa4 yleis\xc3\xb6lle totisesti j\xc3\xa4tet\xc3\xa4 v\xc3\xa4h\xc3\xa4isint\xc3\xa4k\xc3\xa4\xc3\xa4n l\xc3\xb6yt\xc3\xa4misen iloa."_NEWLINE_Porin Lehden Kari Levola pohti elokuvan kohdeyleis\xc3\xb6\xc3\xa4: "Turhapuroja on t\xc3\xa4h\xc3\xa4n asti pidetty jonkinlaisina perhefilmein\xc3\xa4. Nyt mukana alkaa olla jo sen verran rimaa alittavia aineksia, ett\xc3\xa4 sit\xc3\xa4kin siet\xc3\xa4\xc3\xa4 jo harkita. \xe2\x80\x93 \xe2\x80\x93 \xe2\x80\x93 Tulee vain mieleen, ett\xc3\xa4 kun valtayleis\xc3\xb6 n\xc3\xa4ytt\xc3\xa4\xc3\xa4 muodostuvan lapsista, voisi Spede s\xc3\xa4\xc3\xa4st\xc3\xa4\xc3\xa4 nyt ahkerasti viljellyt kaksimielisyydet ja pikkutuhmuudet jonnekin muualle."   _NEWLINE_Kymmenest\xc3\xa4 suomalaisesta ensi-iltakriitikosta kaksi antoi elokuvalle yhden t\xc3\xa4hden, kolme ei sit\xc3\xa4k\xc3\xa4\xc3\xa4n ja viisi ei ollut elokuvaa arvioinut. Keskiarvoksi tuli 0,4 t\xc3\xa4hte\xc3\xa4 nelj\xc3\xa4st\xc3\xa4.Video-oppaassa vuodelta 1994 elokuva saa yhden t\xc3\xa4hden viidest\xc3\xa4, mik\xc3\xa4 vastaa sanallista arviota \xe2\x80\x9dhuono\xe2\x80\x9d.'